Egy utas rosszulléte miatt, szívinfarktus gyanúja miatt kellett technikai kitérőt tennie a Qatar Airways egyik, Dohából Londonba tartó járatának pénteken dél körül - erősítette meg az Index értesülését a Budapest Airport szóvivője.

A beteget a reptéren a mentőszolgálat munkatársai látták el. Az eset folytatásáról, a beteg állapotáról a Qatar Airways ferihegyi irodájánál érdeklődtünk, de azt mondták, további információt nem adhatnak ki az ügyről.

Fotó: AMS

Az Airportal azt írja, az Airbus A380-800as, superjumbo becenevű géptípusa, amelynek most Budapesten kellett landolnia, eddig összesen egyetlen egyszer, egy 2011-es bemutatón járt csak magyar földön, mivel a kétszintes, négyhajtóműves típus a világ legnagyobb befogadóképességű utasszállító repülőgépe, és a ferihegyi repülőtér az érvényben lévő eljárások szerint csak korlátozásokkal képes kiszolgálni a típust.